PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo	2005/ZK/3/1/038	Bratislava 30. marca 2005	

Protimonopolný úrad Slovenskej republiky, odbor koncentrácií, v správnom konaní začatom na základe oznámenia koncentrácie podnikateľom Penta Investments Limited, so sídlom 28th Octovriou street No. 319, Kanika Business Center, P.C. 3105 Limassol, Cyprus zastúpeným Mgr. Petrom Mertlom, bytom Smikova 1, 831 02 Bratislava, Slovenská republika, vo veci koncentrácie podnikateľov Penta Investments Limited, so sídlom 28th Octovriou street No. 319, Kanika Business Center, P.C. 3105 Limassol, Cyprus a Vzájomná zdravotná poisťovňa Dôvera, so sídlo Čulenova 5, 810 00 Bratislava, Slovenská republika

                                                rozhodol

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie podnikateľov Penta Investments Limited, so sídlom 28th Octovriou street No. 319, Kanika Business Center, P.C. 3105 Limassol, Cyprus a Vzájomná zdravotná poisťovňa Dôvera, so sídlo Čulenova 5, 810 00 Bratislava, Slovenská republika zastavuje, nakoľko dôvod na konanie nebol daný. 

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 15. 02. 2005 listom zaevidovaným pod číslom 860/2005 prostredníctvom splnomocneného právneho zástupcu Mgr. Petra Mertla, bytom Smikova 1, 831 02 Bratislava, Slovenská republika (ďalej len „právny zástupca“) doručené „Oznámenie skutočnosti o získaní kontroly“.

Z obsahu predmetného listu vyplýva, že podnikateľ Penta Investments Limited, so sídlom 28th Octovriou street No. 319, Kanika Business Center, P.C. 3105 Limassol, Cyprus (ďalej len „Penta Investments Limited“) prostredníctvom podnikateľa        Dôvera, a.s., so sídlom Križkova 9, 811 04 Bratislava, Slovenská republika,               IČO: 35 698 781 (ďalej len „Dôvera“) získal kontrolu nad podnikateľom Vzájomná zdravotná poisťovňa Dôvera, so sídlo Čulenova 5, 810 00 Bratislava, Slovenská republika (ďalej len „Vzájomná zdravotná poisťovňa Dôvera“) na základe skutočností vyplývajúcich zo zákona č. 581/2004 Z.z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov (ďalej len „zákon       č. 581/2004 Z.z.“) v nadväznosti na skutočnosti vyplývajúce zo zákona                               č. 719/2004 Z.z., ktorým sa mení a dopĺňa zákon č. 581/2004 Z.z.

Podnikateľ Penta Investments Limited je jediným akcionárom podnikateľa Dôvera.

Vychádzajúc z ustanovenia § 19 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“), podľa ktorého sa podanie posudzuje podľa jeho obsahu, úrad posúdil list č. 860/2005 zo dňa 15.02.2005 ako oznámenie koncentrácie podľa § 10 ods. 9 zákona č. 136/2001 Z. z.    o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z.z. v znení neskorších predpisov“).

Podnikateľ Penta Investments Limited listom č. 860/2005 zo dňa 15.02.2005 zároveň žiadal úrad o zúženie rozsahu podkladov požadovaných podľa § 10 ods. 12 zákona      č. 136/2001 Z.z. v znení neskorších predpisov.
 
Na základe uvedeného úrad listom č. 913/PMÚ SR/2005 zo dňa 17.02.2005 oznámil právnemu zástupcovi podnikateľa Penta Investments Limited, že sa dňa 15. 02. 2005 podľa § 25 ods. 1 zákona č. 136/2001 Z.z. v znení neskorších predpisov v spojení s § 18 ods. 2 správneho poriadku začalo správne konanie vo veci koncentrácie podnikateľov Penta Investments Limited a Vzájomná zdravotná poisťovňa Dôvera, pričom ho zároveň upozornil, že úrad vyhovuje jeho žiadosti o zúženie rozsahu podkladov požadovaných podľa § 10 ods. 12 zákona č. 136/2001 Z.z. v znení neskorších predpisov, avšak nie v požadovanom rozsahu. Zároveň úrad listom             č. 913/PMÚ SR/2005 požiadal právneho zástupcu podnikateľa Penta Investments Limited o predloženie chýbajúcich podkladov a informácií, pričom ho upozornil, že  oznámenie koncentrácie neobsahuje všetky úradom požadované náležitosti, a preto lehota na vydanie rozhodnutia podľa § 11 zákona č. 136/2001 Z.z. v znení neskorších predpisov neplynie.

Dňa 24.03.2005 boli úradu listom č. 1706/2005 doručené všetky požadované podklady a informácie, o čom úrad listom č. 1750/PMÚ SR/2005 zo dňa 29.03.2005 informoval právneho zástupcu podnikateľa Penta Investments Limited.

Z predložených podkladov a informácií úrad dospel k nasledovným záverom.

Podnikateľ Penta Investments Limited je investičnou spoločnosťou holdingového typu zaoberajúcou sa najmä obchodnými arbitrážami, reštrukturalizáciou podnikov, strategickým investovaním, vyhľadávaním investičných príležitostí, sprostredkovateľskou činnosťou, správou majetkových účastí a controllingom, manažmentom finančných investícií, manažmentom finančného majetku a jeho efektívnym zhodnocovaním.

Spoločnosť Penta Investments Limited je právnická osoba, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona a preto sa neho podľa § 2 ods. 1 písm. a) zákona č. 136/2001 Z.z. v znení neskorších predpisov zákon č. 136/2001 Z.z. v znení neskorších predpisov vzťahuje.

Vzájomná zdravotná poisťovňa Dôvera ako zdravotná poisťovňa vykonáva zdravotné poistenie podľa zákona č. 273/1994 Z.z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriadení rezortných, odvetvových, podnikových a občianskych zdravotných poistení v znení neskorších predpisov (ďalej len „zákon č. 273/1994 Z.z.“), pričom najmä
a)	vykonáva zdravotné poistenie,
b)	vymáha poistné, prirážky k poistnému, poplatky z omeškania, pokuty a poplatky za nesplnenie oznamovacej povinnosti,
c)	uzatvára zmluvy o poskytovaní zdravotnej starostlivosti s právnickými osobami a fyzickými osobami a zmluvy o poskytovaní služieb súvisiacich so zabezpečovaním starostlivosti o poistencov,
d)	vykonáva kontrolnú a poradenskú činnosť,
e)	uplatňuje náhrady vynaložených nákladov za poskytnutú zdravotnú starostlivosť voči tretím osobám v dôsledku ich zavineného protiprávneho konania voči poistencom.

Vzájomná zdravotná poisťovňa Dôvera je právnická osoba, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona a preto sa neho podľa § 2 ods. 1 písm. a) zákona č. 136/2001 Z.z. v znení neskorších predpisov zákon č. 136/2001 Z.z. v znení neskorších predpisov vzťahuje.

Dňa 01.01.2005 vstúpil do účinnosti zákon č. 719/2004 Z.z., ktorým sa dopĺňa zákon    č. 581/2004 Z.z. o ustanovenie § 68a, podľa ktorého od 01.01.2005 prechádzajú na zhromaždenie zriaďovateľov aj právomoci a pôsobnosti správnej rady a dozornej rady doterajšej zdravotnej poisťovne, ktoré nie sú uvedené v § 68 ods. 7, ak nadpolovičná väčšina zriaďovateľov doterajšej zdravotnej poisťovne prijala platné uznesenie o vypracovaní transformačného projektu.

Spoločnosť Penta Investments Limited je jediným akcionárom spoločnosti Dôvera, ktorá je jediným zriaďovateľom Vzájomnej zdravotnej poisťovne Dôvera, a teda predstavuje ako jediný podnikateľ zhromaždenie zriaďovateľov uvedenej poisťovne so 100% hlasmi. 

Podľa zákona č. 581/2004 Z.z. sa doterajšie zdravotné poisťovne transformujú na akciové spoločnosti, pričom sa uvedená transformácia vykoná podľa transformačného projektu, ktorého vypracovanie schvaľuje zhromaždenie zriaďovateľov doterajšej zdravotnej poisťovne uznesením. Podľa § 72 ods. 1 zákona č. 581/2004 Z.z. doterajšia zdravotná poisťovňa založí na základe transformačného projektu ako jediný zakladateľ akciovú spoločnosť a vloží do tejto spoločnosti ako nepeňažný vklad doterajšiu zdravotnú poisťovňu, ktorá sa na účely tohto zákona považuje za podnik podľa § 5 a     § 59 ods. 4 Obchodného zákonníka.
Akciová spoločnosť vzniká zápisom do obchodného registra a týmto dňom zaniká doterajšia zdravotná poisťovňa.

Podľa § 9 ods. 1 zákona č. 136/2001 Z.z. v znení neskorších predpisov je koncentrácia na účely tohto zákona proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

V priebehu predmetného správneho konania úrad skúmal, či oznámená transakcia napĺňa znaky koncentrácie, a v prípade ak ide o koncentráciu, na základe akej právnej skutočnosti vznikla.

Úrad sa stotožňuje s názorom právneho zástupcu podnikateľa Penta Investments Limited, že vzhľadom na majetkové prepojenie podnikateľa Penta Investments Limited s podnikateľom Dôvera a vzhľadom k prijatiu zákona č. 581/2004 Z.z. a zákona 719/2004 Z.z. došlo k  získaniu kontroly nad Vzájomnou zdravotnou poisťovňou Dôvera, avšak len k dočasnému získaniu kontroly do vzniku akciovej spoločnosti Dôvera zdravotná poisťovňa, a.s., ktorej vznik sa predpokladá k 30.04.2005.

Transakciu, ktorú oznámil podnikateľ Penta Investments Limited nenapĺňa znaky koncentrácie z nasledovných dôvodov:

1)	celý priebeh predmetnej transakcie a následný vznik akciovej spoločnosti, t.j. celý priebeh transformácie Vzájomnej zdravotnej poisťovne Dôvera upravuje zákon č. 581/2004 Z.z. doplnený zákonom č. 719/2004 Z.z.,
2)	podľa § 80 ods. 1 zákona č. 581/2004 Z.z. musí byť proces transformácie ukončený do 30.06.2005, inak doterajšia zdravotná poisťovňa stratí oprávnenie vykonávať zdravotné poistenie, a teda sa doterajšia zdravotná poisťovňa k tomuto dátumu zrušuje s likvidáciou,
3)	v predmetnom prípade sa jedná o vznik novej spoločnosti - Dôvera zdravotná poisťovňa, a.s., čo nenapĺňa znaky koncentrácie podľa § 9 ods. 1 zákona           č. 136/2001 Z.z. v znení neskorších predpisov.

Na základe vyššie uvedeného úrad rozhodol tak, ako je uvedené vo výrokovej časti tohto rozhodnutia a teda, že sa v predmetnom prípade nejedná o koncentráciu a preto úrad predmetné správne konanie zastavuje, nakoľko dôvod konanie nebol od samotného začiatku daný. 

Poučenie:
     
Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady                č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  neskorších predpisov v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.               Podľa § 61 ods. 1 správneho poriadku včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                
                                                                                                Ing. Dušan Valo
                                                                                       riaditeľ odboru koncentrácií

Rozhodnutie sa doručí:  

Mgr. Peter Mertl
Križkova 9
811 04 Bratislava